KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON ASETUS .eu-aluetunnuksen toteuttamisesta KOMISSION EHDOTUSTA MUUTTAVA EY:n perustamissopimuksen 250 artiklan 2 kohdan nojalla

2000/0328 (COD)

KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON ASETUS .eu-aluetunnuksen toteuttamisesta KOMISSION EHDOTUSTA MUUTTAVA EY:n perustamissopimuksen 250 artiklan 2 kohdan nojalla

1. Johdanto

Euroopan yhteisöjen perustamissopimuksen 251 artiklan 2 kohdan kolmannen alakohdan c alakohdan mukaan komissio antaa lausunnon Euroopan parlamentin toisessa käsittelyssä tekemistä tarkistuksista. Tämä on komission lausunto Euroopan parlamentin ehdottamista kuudesta tarkistuksesta.

2. Tausta

Komissio teki ehdotuksen asetukseksi [1] .eu-aluetunnuksen toteuttamisesta vastauksena Lissabonissa 23.-24. maaliskuuta 2000 pidetyn Eurooppa-neuvoston erityiskokouksen päätelmiin ja käytti ehdotuksen laadinnassa pohjana .eu-aluetunnuksen luomista koskevan julkisen kuulemisen tuloksista laadittua tiedonantoa (KOM(2000) 421). Komission tarkoituksena oli varmistaa, että saatavilla on uusi aluetunnus sellaisten yritysten, organisaatioiden ja yksityishenkilöiden verkkotunnusten rekisteröintiä varten, jotka ovat sijoittautuneet yhteisöön tai joiden kotipaikka on yhteisössä. Asetuksen tavoitteena on vahvistaa ehdot .eu-aluetunnuksen hallinnosta, organisoinnista ja ylläpidosta vastaavan rekisterin nimittämistä varten sekä vahvistaa rekisterin toteuttamisessa noudatettavat yleiset periaatteet.

[1] KOM(2000)827 - 2000/0328 (COD)

Euroopan parlamentti teki ehdotukseen tarkistuksia sen ensimmäisessä käsittelyssä 4. heinäkuuta 2001, ja komissio antoi muutetun ehdotuksen 2. lokakuuta 2001. Neuvosto vahvisti yksimielisesti yhteisen kannan 6. marraskuuta 2001. Komissio hyväksyi yhteisen kannan lukuun ottamatta säännöstä, joka liittyi komiteatyyppiin ja -menettelyyn ja joka näin ollen hylättiin.

Tarkistukset, joista Euroopan parlamentti äänesti, ovat tulos toimielinten saavuttamasta kompromissista. Koska neuvosto hyväksyy tarkistukset, sovittelumenettelyä ei käynnistetä. Neuvoston on tarkoitus hyväksyä teksti lopullisesti liikenne- ja televiestintäneuvoston kokouksessa maaliskuussa 2002 oikeudellisten tarkastajien tekemän tarkastuksen jälkeen.

3. Ehdotuksen tarkoitus

Ehdotetun asetuksen tarkoituksena on varmistaa, että saatavilla on uusi aluetunnus sellaisten yritysten, organisaatioiden ja yksityishenkilöiden käyttöön, jotka ovat sijoittautuneet yhteisöön tai joiden kotipaikka on yhteisössä. Näin tarjotaan nykyisten kansallisten aluetunnusten rinnalla vaihtoehtoinen aluetunnus verkkotunnusten rekisteröintiä varten. .eu-aluetunnuksen käyttöönoton on määrä osaltaan parantaa sisämarkkinoiden näkyvyyttä Internetiin perustuvilla markkinoilla, koska se edustaa koko Eurooppaa Internetissä, ja sen olisi tarkoitus lisätä Internetin käyttöä Euroopassa. Ehdotetussa asetuksessa vahvistetaan ehdot .eu-aluetunnuksen organisoinnista, hallinnosta ja ylläpidosta vastaavan rekisterin nimittämistä varten sekä säädetään rekisterin toiminnassa noudatettavista periaatteista, mukaan luettuina asiakokonaisuudet, joita varten on hyväksyttävä yleiset toimintalinjat.

4. Komission lausunto Euroopan parlamentin tekemistä tarkistuksista

Euroopan parlamentti teki 28. helmikuuta 2002 asetusehdotukseen kuusi tarkistusta (tarkistukset 7-12). Komissio voi hyväksyä ne kaikki kokonaisuudessaan.

4.1. Komiteatyyppi ja -menettely (tarkistukset 8, 11 ja 12)

Keskeinen kysymys, josta neuvosto ja parlamentti olivat neuvotteluissa eri mieltä, koski ehdotetun asetuksen edellyttämää komiteatyyppiä ja -menettelyä. Komissio ehdotti, että ehdotetun asetuksen yhteydessä käytetään yleisiä toimintalinjoja koskeviin toimiin niin sanotulla puitedirektiivillä perustettavaa viestintäkomiteaa ja sovelletaan neuvoa-antavaa komiteamenettelyä. Parlamentti kannatti komission ehdotusta ensimmäisessä käsittelyssään ja lisäsi, että ONP-komitean olisi avustettava komissiota puitedirektiivin voimaantuloon asti. Tehdessään näin parlamentti tunnusti, että on tarpeen ottaa huomioon viestintäteknologioiden lähentyminen käsittelemällä .eu-aluetunnukseen liittyviä kysymyksiä muiden sähköiseen viestintään liittyvien kysymysten kanssa ja välttää raskaita menettelyjä .eu-aluetunnuksen toteuttamisessa. Neuvosto on kannattanut erityisen komitean käyttämistä ja sääntelymenettelyn soveltamista sekä rekisterin valinnassa (3 artikla) että yleisten toimintalinjojen hyväksymisessä.

Tarkistuksissa 8, 11 ja 12 esitetty kompromissiratkaisu on tasapainoinen, koska sen mukaan komissiota avustaa ONP-komitea siihen asti, kunnes puitedirektiivi tulee voimaan ja siitä lähtien viestintäkomitea, ja sääntelymenettelyä sovelletaan rekisterin nimittämisperusteiden ja -menettelyn vahvistamisessa (3 artiklan 1 kohdan a alakohta) sekä yleisten toimintalinjojen hyväksymisessä (5 artikla). Neuvoa-antavaa menettelyä puolestaan sovelletaan rekisterin nimittämisessä ja .eu-aluetunnuksen hallinnoinnin valvontaa koskevissa sopimusjärjestelyissä.

4.2. Rekisteröintimenetelmä (tarkistus 7)

Uuden johdanto-osan kappaleen mukaan yhtenä vaihtoehtona verkkotunnusten rekisteröintiperiaatteiden laadintavaiheessa voisi olla pyyntöjen esittämisjärjestykseen perustuva rekisteröinti. Tätä menetelmää käytetään laajalti verkkotunnusten rekisteröinnissä. Vaikka se ei sisällykään komission ehdotukseen, komissio hyväksyi muutetussa ehdotuksessaan viittauksen siihen, jollei yleisten toimintalinjojen mukaisesti asetettavista rajoituksista muuta johdu.

Tämä kompromissiratkaisu ei sulje pois sitä, että rekisteröintiperiaatteista on tehtävä päätös, vaan osoittaa, että mainittu rekisteröintimenetelmä on yleisesti käytetty. Kyseinen johdanto-osan kappale on hyödyllinen selvennys rekisteröintiperiaatteisiin, ja komissio voi hyväksyä sen.

4.3. Rekisterin velvollisuuksia selventävät tarkistukset (tarkistukset 9 ja 10)

Säännöstä, joka koskee ehdotetun asetuksen mukaisia rekisterin velvollisuuksia, selvennetään kahdella uudella tarkistuksella.

Tarkistuksen 9 mukaan tuomioistuinten ulkopuolista riitojen ratkaisemista koskevat periaatteet perustuvat kulujen korvaamiseen. Tämä periaate, jonka parlamentti lisäsi ehdotettavaan asetukseen jo ensimmäisessä käsittelyssä, on johdonmukainen maksujen perimistä koskevan periaatteen (4 artiklan 2 kohdan c alakohta) kanssa. Komissio voi hyväksyä tarkistuksen hyödyllisenä selvennyksenä.

Tarkistuksessa 10 selvennetään, että rekisterin on varmistettava verkkotunnustietokannan turvallisuus.

Selvennys on tarpeellinen, koska verkkotunnustietokannat ovat rekisterin toiminnassa keskeisiä. Komissiolla tulee olemaan mahdollisuus varmistaa tarpeellisessa määrin, että rekisterin sopimusvelvoitteisiin kuuluu sellaisten tietokantojen suojaaminen, joita ei voida katsoa verkkotunnustietokannoiksi.

5. Päätelmät

Euroopan yhteisön perustamissopimuksen 250 artiklan 2 kohdan mukaisesti komissio muuttaa ehdotustaan kuten edellä on selostettu.